**Erfan Zeneli** (s. 28. joulukuuta 1986 Đakovica, Serbia, Jugoslavia) on suomalainen jalkapalloilija, jolla on myös Kosovon kansalaisuus. Hän edustaa Kakkosen SexyPöxyjä. Zeneli on pelipaikaltaan vasen laitalinkki.

Seurajoukkueura
---------------

Zeneli aloitti pelaamaan jalkapalloa Suomessa Rovaniemen Palloseuran junioreissa. Perheen muutettua Pietarsaareen hän jatkoi Jarossa, jonka edustusjoukkueessa Zeneli debytoi Suomen Cupin ottelussa PAVE:a vastaan 9. kesäkuuta 2002. Vuonna 2003 hän pelasi junioreiden lisäksi Jaron II-joukkueessa Vitosessa ja siirtyi kauden puolessa välissä Helsingin Jalkapalloklubiin, jossa myös hänen isoveljensä pelasi. Zeneli edusti HJK:ta Veikkausliigassa kaudet 2005–2008 sekä 2010–2013 pelaten yhteensä 132 liigaottelua. Vuoden 2009 Zeneli pelasi kokonaan HJK:n reservijoukkueessa Klubi 04:ssä. Helmikuussa 2014 hän teki loppukauden kattavan sopimuksen israelilaisen Maccabi Petah Tikvan kanssa.

Zeneli pelasi kaudella 2013–2014 Israelin pääsarjassa kymmenen ottelua ja teki yhden maalin. Hänen ensimmäinen pääsarjatason ottelunsa Suomen ulkopuolella oli 8. helmikuuta 2014 Ashdodia vastaan pelattu vierasottelu , jonka Maccabi Petah Tikva hävisi 0–2. Ainoan maalinsa Israelin pääsarjassa Zeneli teki 22. helmikuuta, kun hänen joukkueensa voitti Bnei Sakhninin vieraissa 2–0. Israelissa pelatun kevätkauden jälkeen Zeneli palasi HJK:hon elokuussa 2014 loppukauden kestävällä sopimuksella. Syksyllä 2014 Zeneli pelasi HJK:ssa yhdeksän liigaottelua ja teki niissä kolme maalia. Hän jatkoi seurassa myös kaudella 2015, jonka aikana pelasi 27 liigaottelua ja teki kahdeksan maalia.

Helmikuussa 2016 Zeneli teki vuoden mittaisen sopimuksen Kazakstanin Superliigassa pelaavan Šahtjor Karagandan kanssa. Hän pelasi seurassa kauden 2016 aikana 14 liigaottelua. Zeneli purki sopimuksensa kesäkuussa ja teki heinäkuussa loppukauden kattavan sopimuksen Veikkausliigassa pelaavan Interin kanssa.

Maajoukkueura
-------------

Suomen A-maajoukkueessa Zeneli esiintyi ensimmäisen kerran syyskuussa 2013 Espanjaa vastaan pelatussa MM-karsintaottelussa. Hänet kutsuttiin A-maajoukkueeseen jo vuonna 2011, mutta Zeneli kieltäytyi oltuaan samaan aikaan sveitsiläisen FC Thunin testissä.

Yksityiselämä
-------------

Zeneli muutti perheineen Suomeen 6-vuotiaana. Hän on viisilapsisen perheen kuopus. Zenelin veli Ridvan Zeneli on myös Veikkausliigassa pelannut jalkapalloilija.

Saavutukset
-----------

**HJK**

* Veikkausliiga: 2010, 2011, 2012, 2013, 2014
* Suomen Cup: 2006, 2008, 2011, 2014
* Liigacup: 2015

Lähteet
-------

1. 1 2 3 4 5 6  Erfan Zeneli Soccerway-sivustolla (englanniksi)
2. 1 2  Erfan Zeneli Transfermarkt-sivustolla (englanniksi)
3. ↑  Jaro jatkaa cupissa
4. ↑  8 Zeneli (Arkistoitu – Internet Archive) Helsingin Jalkapalloklubi. Viitattu 25.2.2014.
5. ↑  Veikkausliigan tilastot Viitattu 25.2.2014.
6. ↑  Knuuttila, Mikko: Erfan Zeneli siirtyy Israelin pääsarjaan  5.2.2014. Ilta-Sanomat.  Arkistoitu 28.2.2014. Viitattu 25.2.2014.
7. ↑  Hakkarainen, Suvi: Erfan Zeneli palaa HJK:n paitaan - sopimus välittömästi Barca-ottelun jälkeen  9.8.2014. YLE. Viitattu 20.2.2016.
8. ↑  Zavros, Christos: HJK menettää viime kauden tehopelaajansa ilmaiseksi ulkomaille  19.2.2016. Ilta-Sanomat. Viitattu 20.2.2016.
9. ↑  Erfan Zeneli loppukaudeksi Interiin  19.7.2016. Ilta-Sanomat. Viitattu 19.7.2016.
10. ↑  Erfan Zeneli (Arkistoitu – Internet Archive) Suomen Palloliitto. Viitattu 25.2.2014.
11. ↑  Oivio, Janne: Debytanttihuuhkaja Zeneli tavaratalon ikkunassa  5.6.2013. Ilta-Sanomat.  Arkistoitu 28.2.2014. Viitattu 25.2.2014.
12. ↑  Erfan Zeneli: Perhe on jalkapalloakin tärkeämpää *Sportti.com*.  7.5.2013. Viitattu 20.2.2016.